Vasteloaves-wals 1954
Trögk nao Baek.

Teks 
Noe gaon veer get belève, nog noats zoa gek es noe.
De melkfabriek geit stake, en deit de deure toe.
Gein botermelk, gein boter, gein ieske, geine kiès.
De koo die schteit te beuke, 't is heure tied geweès.

In eeder hoes dao kump ein geit, ei geitje mit eine sik.
Veer zeen dan allemaol oete brand, veer hubb'en melkfebrik.
En kùmp die geit ins dreug te schjtaon, veer hubbe dan plezeer.
En drènke dan veur geitemelk, ei glaeske donker beer.

De geit kump weer in ière, ze blaert van groat gelök.
De bok dae schteit te schnoeve, hae krig zien klante trùk.
Noe gaon de Baeker maedjes weer heue mit de geit.
In oos schoan platsoene, woo nog ei blaedje schteit.

Limburgish